Κοινή δράση του Συμβουλίου

της 26ης Ιουλίου 2001

όσον αφορά τη συμβολή της Ευρωπαϊκής Ένωσης στην ενίσχυση της ικανότητας των γεωργιανών αρχών να στηρίζουν και να προστατεύουν την αποστολή παρατηρητών του ΟΑΣΕ στα σύνορα της Δημοκρατίας της Γεωργίας με την Τσετσενική Δημοκρατία της Ρωσικής Ομοσπονδίας

(2001/568/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 14,

Εκτιμώντας τα ακόλουθα:

(1) Στις 10 Ιουλίου 2000, το Συμβούλιο υιοθέτησε την κοινή δράση 2000/456/ΚΕΠΠΑ(1), όσον αφορά τη συμβολή της Ευρωπαϊκής Ένωσης στην ενίσχυση της ικανότητας των Γεωργιανών αρχών να στηρίζουν και να προστατεύουν την αποστολή παρατηρητών του ΟΑΣΕ στα σύνορα της Δημοκρατίας της Γεωργίας με την Τσετσενική Δημοκρατία της Ρωσικής Ομοσπονδίας, η οποία λήγει στις 31 Δεκεμβρίου 2000.

(2) Το Ευρωπαϊκό Συμβούλιο της Στοκχόλμης επανέλαβε τον έντονο προβληματισμό του σχετικά με την κατάσταση στην Τσετσενία και τόνισε την ανάγκη πολιτικής λύσης της σύγκρουσης επειγόντως.

(3) Από τις 28 Μαΐου έως την 1η Ιουνίου 2001, ο Στρατηγός Sir Garry Johnson, εμπειρογνώμονας της Ευρωπαϊκής Ένωσης, πραγματοποίησε μια ενημερωτική αποστολή αξιολόγησης επί τόπου, από την οποία συνήγαγε το συμπέρασμα ότι χρειάζεται περαιτέρω ενίσχυση από την Ευρωπαϊκή Ένωση προκειμένου να μπορούν οι Γεωργιανοί συνοριακοί φρουροί να εκτελούν τα καθήκοντά τους αποτελεσματικά, ιδίως όσον αφορά την προστασία της αποστολής παρατηρητών του ΟΑΣΕ.

(4) Λαμβάνοντας υπ' όψιν τα ανωτέρω στοιχεία, είναι ιδιαιτέρως σημαντικό η Ευρωπαϊκή Ένωση να εξακολουθήσει να παρέχει βοήθεια προς ενίσχυση της ικανότητας των Γεωργιανών αρχών να στηρίζουν και να προστατεύουν την αποστολή παρατηρητών του ΟΑΣΕ στα σύνορα της Δημοκρατίας της Γεωργίας με την Τσετσενική Δημοκρατία της Ρωσικής Ομοσπονδίας.

(5) Είναι ανάγκη να εφαρμοσθεί ταχέως η παρούσα κοινή δράση.

(6) Η Επιτροπή έχει συμφωνήσει να επωμισθεί ορισμένα καθήκοντα απαραίτητα για την εφαρμογή της παρούσας κοινής δράσης,

ΥΙΟΘΕΤΕΙ ΤΗΝ ΠΑΡΟΥΣΑ ΚΟΙΝΗ ΔΡΑΣΗ:

Άρθρο 1

1. Η Ευρωπαϊκή Ένωση παρέχει βοήθεια για την ενίσχυση της ικανότητας των Γεωργιανών αρχών να στηρίζουν και να προστατεύουν, μέσω των συνοριακών φρουρών τους, την αποστολή παρατηρητών του ΟΑΣΕ στα σύνορα της Γεωργίας με την Τσετσενική Δημοκρατία της Ρωσικής Ομοσπονδίας.

2. Για το σκοπό αυτό, η Ευρωπαϊκή Ένωση, παρέχει βοήθεια, το ταχύτερο δυνατόν, στη γεωργιανή κυβέρνηση με εξοπλισμό, ο οποίος πρέπει να μεταφερθεί στο συνοριακό σταθμό στο Shatili.

Άρθρο 2

1. Το Συμβούλιο αναθέτει στην Επιτροπή την υλοποίηση του στόχου που καθορίζεται στο άρθρο 1 παράγραφος 2.

2. Η Επιτροπή παρακολουθεί και αξιολογεί την ενεργό παράδοση του εξοπλισμού στους συνοριακούς φρουρούς της Γεωργίας και την περαιτέρω χρησιμοποίησή του.

3. Για τη διεξαγωγή των δραστηριοτήτων της, η Επιτροπή συνεργάζεται, όπως ενδείκνυται, με τοπικές αποστολές των κρατών μελών.

Άρθρο 3

1. Το ποσό δημοσιονομικής αναφοράς για τους αναφερόμενους στο άρθρο 1 σκοπούς, ανέρχεται σε 45000 ευρώ.

2. Η διαχείριση των δαπανών που χρηματοδοτούνται από το καθοριζόμενο στην παράγραφο 1 ποσό, υπόκειται στις δημοσιονομικές διαδικασίες και στους δημοσιονομικούς κανόνες της Κοινότητας. Η προμήθεια, η μεταφορά και η παράδοση του εξοπλισμού πραγματοποιείται σύμφωνα με τις πλέον κατάλληλες διαδικασίες ώστε να αντιμετωπιστεί ο επείγων χαρακτήρας της δράσης.

Άρθρο 4

1. Η παρούσα κοινή δράση αρχίζει να ισχύει την ημέρα της υιοθέτησής της. Λήγει στις 31 Μαρτίου 2002.

2. Η παρούσα κοινή δράση επανεξετάζεται μέχρι τις 30 Νοεμβρίου 2001. Πριν από την ημερομηνία αυτή, η Επιτροπή υποβάλλει έκθεση στο Συμβούλιο σχετικά με την υλοποίηση της δράσης υπό την αιγίδα της Προεδρίας, την οποία επικουρεί ο Γενικός Γραμματέας του Συμβουλίου, Ύπατος Εκπρόσωπος της ΚΕΠΠΑ.

Άρθρο 5

Η παρούσα κοινή δράση δημοσιεύεται στην Επίσημη Εφημερίδα.

Βρυξέλλες, 26 Ιουλίου 2001.

Για το Συμβούλιο

Ο Πρόεδρος

L. Michel

(1) ΕΕ L 183 της 22.7.2000, σ. 3.